Zdravko Tolimir
Zdravko Tolimir (27. novembra 1948, Glamoč - 9. februar 2016 Den Haag) je ratni zločinac, bivši general i vojni zapovjednik, pomoćnik komandanta za obavještajno bezbjednosne poslove Glavnog štaba Vojske Republike Srpske (VRS) tokom rata u Bosni i Hercegovini od 1992. do 1995. godine. Bio je jedan od sedam pomoćnika komandanta koji su bili neposredno odgovorni komandantu Glavnog štaba, generalu Ratku Mladiću. Tolimir je rukovodio obavještajno-bezbjednosnim organima VRS-a i u tom svojstvu, između ostalog, nadzirao rad 10. diverzantskog odreda VRS-a i 65. motorizovanog zaštitnog puka. Međunarodni krivični sud za bivšu Jugoslaviju (MKSJ) podignuo je 2005. optužnicu protiv njega, Vujadina Popovića, Ljubiše Beare, Drage Nikolića, Ljubomira Borovčanina i drugih zbog sudjelovanja u udruženom zločinačkom poduhvatu tokom genocida u Srebrenici i napada na Žepu. Pošto je Tolimir bio u bijegu te je uhićen i predan Haagu tek u proljeće 2007, izdvojen je od suđenja Popoviću i drugima. Optužen je u sedam tačaka za genocid, udruživanje radi počinjenja genocida, istrebljenje, ubojstva, progon, deportacije i prisilno premještanje bošnjačkog stanovništva Srebrenice. Tužiteljstvo je tokom suđenja predstavilo 126 svjedoka, dok je Tolimir odlučio braniti se sam i pozvati samo četiri svjedoka. MKSJ je 12. decembra 2012. Tolimira proglasio krivim po šest od sedam tačaka optužnice te osudio na kaznu doživotnog zatvora. 2015. pravomoćna presuda potvrdila je ovu kaznu.